Ionuț Stroe, purtătorul de cuvânt al PNL, a declarat într-o intervenție pentru B1 TV că o decizie privind candidatul coaliției la Primăria Capitalei va fi anunțată săptămâna viitoare, luni sau marți. Acesta a precizat că liderii PSD și PNL au decis că vor merge pe liste comune la alegerile din Capitală:
"După ultimele negocieri, ce există este o decizie clară că PNL și PSD vor merge împreună pe București. Acesta este semnalul cel mai puternic, un semnal major pentru orice oraș care are nevoie să iasă din acest blocaj. Mesajul de colaborare între PSD-PNL de a asigura o majoritate politică și o susținere din partea celor mai mari partide din România a unor candidați comuni este mult mai improtant decât toate aceste nume care se vehiculează în spațiul public pe care partidele le testează.
Probabil că marți, cel târziu, dacă nu luni va exista o decizie și vom anunța public și acest mult așteptat nume. Sunt sigur că după ședința coaliției de luni vom avea toate datele și informațiile pentru a finaliza și oferi acest nume mult așteptat".
Ionuț Stroe a mai spus că primul criteriu pentru desemnarea candidatului este să fie o propunere din partea PSD și PNL:
"Primul ar fi să fie o propunere din partea celor două partide politice. Cel de-al doilea ține de buna reputație și recunoaștere publică. Cel de-al treilea ține de potențialul electoral pe care îl are un om, de a strânge atât voturile PNL, cât și voturile PSD. Există oameni care vin cu soluții, care au în domeniile lor de competență și de profesie o foarte bună reputație, toți sunt oameni cu recunoaștere publică și cu siguranță au indiferent de opțiune șansa cea mai mare de a câștiga Primăriei Capitalei.
Noi am avut mereu în mod transparent cel puțin în utlimele luni de zile propunerea lui Sebastian Burduja, care în mod evident că întruchipează aceste calități și poate oricând să ofere lecții de adminsitrație lui Nicușor Dan și multor altora. E un tip care are avantajul tinereții, al competenței, al unor studii făcute în SUA, la universități de prestigiu".